b'\n_START_ARTICLE_\nRde\xc4\x8di kri\xc5\xbe\n_START_PARAGRAPH_\nRde\xc4\x8di kri\xc5\xbe je mednarodna organizacija, ki je bila ustanovljena 23. oktobra 1863 v \xc5\xbdenevi, ko so se sre\xc4\x8dali predstavniki 16 dr\xc5\xbeav in na pobudo Jeana Henrija Dunanta ustanovili \xc4\x8dlovekoljubno organizacijo Mednarodni Rde\xc4\x8di kri\xc5\xbe._NEWLINE_Organizacija je dokon\xc4\x8dno za\xc5\xbeivela naslednje leto, med njenimi cilji pa je bila predvsem nevtralna pomo\xc4\x8d vsem udele\xc5\xbeencem vojn. Simbol organizacije je postal rde\xc4\x8di kri\xc5\xbe na belem ozadju (obrnjena \xc5\xa1vicarska zastava), kasneje pa tudi muslimanski rde\xc4\x8di polmesec in Davidova zvezda. 7. decembra 2005 so dr\xc5\xbeave \xc4\x8dlanice izglasovale uvedbo tretjega simbola, rde\xc4\x8dega kristala, tako da se je lahko izraelska organizacija Magen David Adom vklju\xc4\x8dila v Mednarodni komite Rde\xc4\x8dega kri\xc5\xbea (ICRC), saj dotlej simbol te organizacije, rde\xc4\x8da Davidova zvezda, ni bil priznan kot simbol Rde\xc4\x8dega kri\xc5\xbea._NEWLINE_Prvi za\xc4\x8detki rde\xc4\x8dega kri\xc5\xbea so se sicer pojavili \xc5\xbee tristo let pred Dunantovo zamislijo, ko se je s tovrstno humanitarno dejavnostjo na bojnih poljih ukvarjal Italijan Kamil de Lellis. Za simbol svoje dejavnosti si je \xc5\xbee takrat izbral podobo rde\xc4\x8dega kri\xc5\xbea._NEWLINE_Organizacija zdaj deluje v 160 dr\xc5\xbeavah. V Sloveniji je bil Rde\xc4\x8di kri\xc5\xbe ustanovljen leta 1944.'